Maja Jaku

**Maja Jaku** (puno ime **Marija Jakupović**, Kosovska Mitrovica, 24. 10. 1971.) je austrijska jazz & soul vokalna umetnica srpskog porekla. Od 1991. godine živi i stvara u Austriji. Prema kritičarima se smatra jednom od najboljih jazz i soul pevačica Austrije.

## Biografija
Maja Jaku je počela da se interesuje za muziku već u detinjstvu zato što je odrasla u muzičkom okruženju, u kom se slušala i negovala isključivo jazz i soul muzika.

Godine 1991. upisala je Hochschule für Musik und darstellende Kunst Graz (danas: Universität für Musik und darstellende Kunst Graz) gde je studirala u klasama poznatih jazz profesora kao što su: Mark Murphy, Andy Bey, Sheila Jordan i Jay Clayton.

Godine 1996. dobila je glavnu ulogu u mjuziklu „Hair“ u produkciji Opere Graz. Tu je glumila jednog od glavnih karaktera u mjuziklu – „Ronny” – i izvela himnu istog mjuzikla „Aquarius“. Takođe je dobila ulogu kao vokalna solistkinja u mjuziklu „Godspell” u produkciji udruženih bina Graz i „Next Liberty” u teatru Graz. Za te dve uloge Maja je dobila dobre kritike u novinama i časopisima širom Austrije.

Godine 2000. objavila je debi CD „Talking Jazzik“ za muzički label „Extraplatte“. Na albumu sviraju austrijski jazz muzičari Karlheinz Miklin, Fritz Pauer, Ewald Oberleitner, kao i srpski jazz trubač Steve (Stjepko) Gut.

Potom je 2006. godine snimila drugi CD „Message“ za muzički label „PG Records“. Ovom prilikom se Maja Jaku predstavila ne samo kao bendlider nego i kao kompozitor i tekstopisac na čak četiri kompozije: „Message“, „My Blues“, „Blessing Will Come“ i „I’m a Queen“. Na albumu je bubnjeve svirao Johnathan Blake, a pored njega su zastupljeni i slovenski saksofonista Jure Pukl, hrvatski klavirista Saša Mutić i srpski basista Milan Nikolić. Posle objavljivanja albuma „Message“ nastupala u mnogim jazz klubovima kao što su „Porgy & Bess“ u Beču, „Orpheum“ u Grazu, kao i na internacionalnim jazz festivalima u Novom Sadu i Pančevu.

Godine 2013. muzički label „ATS Records“ objavio je treći studijski album Maje Jaku „The Universe Makes No Mistakes“. Četiri kompozicije za taj album napisao je muzički neo-soul i hip-hop producent iz Dalasa, Ty Macklin (Erykah Badu, India Arie, Sy Smith). Pored američkog bubnjara Howard Curtis, na albumu su zastupljeni i hrvatski pijanista Saša Mutić i austrijski basista Dušan Simović.

Godine 2018. je produciran prvi Majin singl „Cross My Heart“ sa njenim producentom Alex Deutsch, za lejbl „Universal Music Austria“. Kompoziciju „Cross My Heart“ je za Maju napisao muzičar Ian Dench (EMF, Beyoncé, Shakira). Na tom singlu su zastupljeni poznati internacionalni jazz muzičari: Matthieu Michel – truba, Scott Kinsey – keyboard, Stephan Kondert – bass. Singl je zvanično predstavljen na Jazz Festivalu Wien 2018. godine.

Četvrti studijski CD Maje Jaku izašao je 2022. pod naslovom „Soul Searching“. Ovo izdanje je stvarano u saradnji sa američkim pijanistom Mikanom Zlatkovićem i američkim trombonistom i kompozitorom Dave Scott koji je napisao četiri kompozicije za ovaj album. Duvačke aranžmane za ovaj projekat je potpisao američki trubač Jim Rotondi koji istovremeno i svira trubu na CD-u. Pored Jim Rotondija na ovom albumu su zastupljeni i Thomas Kugi – tenor sax, Saša Mutić – piano, Dušan Simović – e bass i Joris Dudli – bubanj.

Četvrti studijski album Maje Jaku je dobio pozitivne kritike širom sveta u jazz magazinima i novinama u Engleskoj, Japanu, Belgiji, Poljskoj, Nemačkoj. Album „Soul Searching“ je takođe emitovan na mnogim radio stanicama: Radio Swiss Jazz, Radio Luxemburg, Radio Ö1 itd.

Maja Jaku živi i radi od 2018. godine u Beču gde je redovni univerzitetski profesor na privatnom bečkom univerzitetu za jazz i popularnu muziku „Jam Music Lab Private University“.

## Albumi
* 2000: „Talking Jazzik“
* 2006: „Message“
* 2013: „The Universe Makes No Mistakes“
* 2018: „Cross My Heart“ (singl)
* 2022: „Soul Searching“

## Izvori

## Vanjske veze
* Maja Jaku, Universal Music France
* Maja Jaku, Deezer
* Maja Jaku, QQ
* Soul in der Stimme: Maja Jaku, Ö1, 15. 10. 2023.
* Maja Jaku , Pop Magazin
* Maja Jaku: Eine Message mit Seele und Herz, Kulturwoche